

คำสั่งกรมสรรพากร

ที่ ท.ป.340/2564

เรื่อง มอบหมายให้สั่งและดำเนินการเกี่ยวกับการพิจารณางดเบี้ยปรับภาษีมูลค่าเพิ่ม และ

ภาษีธุรกิจเฉพาะ บางกรณี

เพื่อให้การสั่งงดเบี้ยปรับภาษีมูลค่าเพิ่ม และภาษีธุรกิจเฉพาะบางกรณี เป็นไปโดยสะดวกและรวดเร็ว อาศัยอำนาจตามความในมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน   
(ฉบับที่ 7) พ.ศ. 2550 มาตรา 2 แห่งประมวลรัษฎากร ข้อ 11 และข้อ 13 ของคำสั่งกรมสรรพากร ที่ ท.ป. 81/2542 เรื่อง หลักเกณฑ์การงดหรือลดเบี้ยปรับหรือเงินเพิ่มภาษีเงินได้ ภาษีมูลค่าเพิ่ม และ  
ภาษีธุรกิจเฉพาะ ตามมาตรา 22 มาตรา 26 มาตรา 67 ตรี มาตรา 89 และมาตรา 91/21 (6)   
แห่งประมวลรัษฎากร ลงวันที่ 9 กรกฎาคม พ.ศ. 2542 อธิบดีกรมสรรพากรจึงมีคำสั่ง ดังต่อไปนี้

ข้อ 1 มอบหมายให้ผู้อำนวยการกองบริหารการเสียภาษีทางอิเล็กทรอนิกส์   
สั่งงดเบี้ยปรับภาษีมูลค่าเพิ่ม และภาษีธุรกิจเฉพาะ ตามมาตรา 89 (2) มาตรา 89 (3) มาตรา 89 (4) และมาตรา 91/21 (6) แห่งประมวลรัษฎากร สำหรับเดือนภาษีสิงหาคม 2564 ถึงเดือนภาษีพฤศจิกายน 2564 โดยไม่จำกัดจำนวนเบี้ยปรับ

การงดเบี้ยปรับตามวรรคหนึ่ง เฉพาะกรณีผู้ประกอบการจดทะเบียน  
ที่เสียภาษีมูลค่าเพิ่ม ตามมาตรา 82/3 มาตรา 83 และมาตรา 83/4 แห่งประมวลรัษฎากร หรือกรณีผู้ประกอบกิจการที่มีหน้าที่เสียภาษีธุรกิจเฉพาะ ตามมาตรา 91/8 และมาตรา 91/10   
แห่งประมวลรัษฎากร ที่ได้ยื่นแบบแสดงรายการและชำระภาษีด้วยวิธีการทางอิเล็กทรอนิกส์ โดยชำระภาษีพร้อมทั้งเงินเพิ่มตามแบบแสดงรายการทั้งจำนวนให้ครบถ้วนในแต่ละคราวภายในกำหนดเวลาสามเดือนนับแต่วันพ้นกำหนดเวลาการยื่นแบบแสดงรายการภาษีหรือกำหนดเวลาที่รัฐมนตรีว่าการกระทรวงการคลัง หรืออธิบดีกรมสรรพากรขยายหรือเลื่อนออกไป แล้วแต่กรณี โดยให้ถือว่าแบบแสดงรายการดังกล่าวเป็นคำร้องของดเบี้ยปรับ

ข้อ 2 คำสั่งนี้ให้ใช้บังคับตั้งแต่วันที่ 24 พฤศจิกายน พ.ศ. 2564 เป็นต้นไป

สั่ง ณ วันที่ 24 พฤศจิกายน พ.ศ. 2564

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร